ประธานกรรมการการเลือกตั้ง คาดว่า กระบวนการแบ่งเขตเลือกตั้งจะแล้วเสร็จภายในวันที่ 5 พฤศจิกายนนี้
ประธานกรรมการการเลือกตั้ง คาดว่า กระบวนการแบ่งเขตเลือกตั้งจะแล้วเสร็จภายในวันที่ 5 พฤศจิกายน พร้อมยืนยันจำนวน ส.ส. ในเขตการเลือกตั้งทุกอย่างเป็นไปตามข้อกฎหมาย

นายอิทธิพร บุญประคอง ประธานกรรมการการเลือกตั้ง หรือ กกต. แถลงข่าวภายหลังประกาศคณะกรรมการการเลือกตั้ง เรื่อง จำนวนสมาชิกสภาผู้แทนราษฎรแบบแบ่งเขตเลือกตั้งที่แต่ละจังหวัดพึงจะมี และจำนวนเขตเลือกตั้งแบบแบ่งเขตเลือกตั้งของแต่ละจังหวัด ประกาศใช้ในราชกิจจานุเบกษา เฉลี่ยจำนวนประชาชน 189,110 ต่อสมาชิก ส.ส. 1 คน ว่า ขั้นการแบ่งเขตเลือกตั้งนั้น ผู้อำนวยการการเลือกตั้งประจำจังหวัดจะใช้เวลา 14 วัน กำหนดการแบ่งเขต ตามแนวทางระเบียบ กกต. ในข้อ 6 จำนวน 3 แนวทางให้แล้วเสร็จ พร้อมเปิดโอกาสให้พรรคการเมืองประชาชนในพื้นที่แสดงความคิดเห็น ภายในประมาณวันที่ 3 ตุลาคม  หลังจากนั้นประมาณวันที่ 4 ตุลาคม จะส่งให้ส่วนกลางพิจารณาให้แล้วเสร็จภายในประมาณวันที่ 13 ตุลาคม 
เมื่อรวมกระบวนการข้างต้นจะใช้เวลาประมาณ 20 วันในการดำเนินการ ก่อนส่วนกลางตัดสินใจเลือกให้แล้วเสร็จภายในวันที่ 5 พฤศจิกายน หลังจากนั้นก็จะเป็นขั้นตอนของการประกาศในราชกิจจานุเบกษา ซึ่งถ้ารวมกระบวนการตั้งแต่เริ่มแรกจนกระทั่งจบ กกต. จะใช้เวลาทั้งหมดประมาณ 55 วัน จากเดิมที่เคยประมาณไว้ที่ 60 วัน  ดังนั้นหากทุกขั้นตอนสามารถดำเนินการได้อย่างรวดเร็วจะทำให้พรรคการเมืองมีเวลาหาตัวผู้สมัคร อย่างน้อยคือ 30 วัน หรือมากกว่านั้น

นายอิทธิพร ยืนยันว่า การแบ่งจำนวน ส.ส. แต่ละเขต กกต.ยึดกฎหมายเป็นหลัก เพื่อให้การเลือกตั้งเป็นธรรม จัดการเลือกตั้งให้เกิดความสุจริต ไม่เอื้อประโยชน์กับใคร หากพรรคการเมือง หรือ ประชาชนไม่เห็นด้วย ก็สามารถแสดงความคิดเห็นได้ในขั้นตอนการรับฟังความคิดเห็นที่กำหนดไว้
 
ส่วนขบวนการรณรงค์กาบัตรเสียนั้น นายอิทธิพร กล่าวว่า ต้องตรวจสอบข้อเท็จจริงก่อน หากมีมูลก็ต้องรีบหาหลักฐานไปตามกระบวนการ แต่เชื่อว่าไม่กระทบต่อความน่าเชื่อถือในการจัดการเลือกตั้ง ส่วนการหาเสียงทางอิเล็กทรอนิกส์ ที่หลายฝ่ายยังเกิดความสับสนว่า คำสั่ง คสช. ล่าสุด เป็นการอนุญาตให้พรรคการเมืองสามารถติดต่อสื่อสารกับผู้ดำรงตำแหน่งภายในพรรคทางโซเชียลมีเดียได้เท่านั้น ไม่เกี่ยวข้องกับการหาเสียง ส่วนตัวเชื่อว่า เมื่อคลายล็อคแล้วจะไม่มีการห้ามหาเสียงทางโซเชียลมีเดีย เว้นแต่การกล่าวโจมตีกัน ซึ่งเป็นความผิดตามกฎหมายอาญาอยู่แล้ว